《送别黄皆令》
清代·朱德蓉

青青杨柳枝，飘摇大道傍。大道多悲风，游子瞻故乡。

执杯送行客，泪下沾衣裳。忆昔弭远棹，明月浮景光。

杯觞极良宴，歌舞开华堂。好鸟得其侣，举翼双翱翔。

胶漆两不解，金石安可方。分袂起仓猝，永夜生悲伤。

吴山何渺渺，越水何茫茫。芙蓉凭秋波，熠耀吐幽香。

采以奉所思，所思难可忘。

作者简介：朱德蓉，字赵璧，会稽人。诸生祁班孙室。